Peliyhtiö Supercell teki loistotuloksen viime vuonna. Liikevoitto nousi 349 miljoonaan euroon edellisvuoden 38 miljoonasta. Liikevaihto yli kaksinkertaistui 672 miljoonaan euroon vertailivuoden 78 miljoonasta eurosta.

Aikaisemmin tällä viikolla julkisuuteen levisi tietoja hakkerista, jonka mukaan Supercellin pelit Clash of Clans ja Hay Day tekevät liikevaihtoa noin 5 miljoonaa dollaria (3,7 miljoonaa euroa) päivässä.

-Lähteeni Helsingissä kertovat, että Clash of Clans on karkeasti ottaen kaksi kertaa tuottavampi kuin Hay Day, eli sen päiväliikevaihto yksin on 3 miljoonan dollarin (2,2 miljoonan euron) luokkaa, pelialaa seuraava analyytikko Tero Kuittinen kommentoi blogissaan.

Supercellin toimitusjohtaja Ilkka Paananen sanoo Financial Timesin haastattelussa, että yhtiö itsekin on yllättynyt tulosluvuistaan.

-Olemme todella ällistyneitä siitä, miten nopeasti bisnes on laajentunut kuluneen vuoden aikana. Kukaan meistä ei osannut kuvitella mitään tällaista, kun perustimme yhtiön kolme ja puoli vuotta sitten, Paananen kertoo.

Paananen ei halunnut kommentoida hakkerin julkistamia lukuja pelien tuotosta FT:lle.

-Hakkerointi on rikollista toimitaa enkä halua sanoa siitä sen enempää.

Paananen ja yhtiön toinen perustaja Mikko Kodisoja myivät lokakuussa enemmistön Supercellistä Japaniin 1,1 miljardilla eurolla.